**Šiesty list Sielničanom** (2. veľkonočná nedeľa)

„Ďakujte Pánovi, lebo je dobrý. Lebo jeho milosrdenstvo trvá naveky.“ – týmito slovami zvyčajne končíme sviatosť zmierenia. Nevynechávajme ich, ani ich nenahrádzajme vlastnou tvorbou! Sú to slová 118. žalmu a nie náhodou sú súčasťou spovede. Ospevujú veľké Božie milosrdenstvo, ktoré sa mnohorako prejavovalo v dejinách ľudstva a vyvrcholilo vo výkupnej obete Božieho Syna.

Slovo milosrdenstvo má v biblických jazykoch široké významy. Hlboký význam má i v latinčine, kde „misericordia“ je zložením slov „miser“ – biedny, úbohý a „cor“ (G: cordis) – srdce. Zo slova misericordia potom vyplýva viacero podobných významov, okrem iného „mať srdce pre úbohého“.

Pri malých domácich zvieratách neraz vidíme, že sa nás boja, lebo sme veľkí. Keď si však čupneme, prídu k nám a nechajú sa pohladkať. Niečo podobné vidíme aj u malých detí. Keď si k nim čupneme, alebo sa skloníme, môžeme s nimi skôr nadviazať komunikáciu. Presne takto to robí aj Boh. On, všemohúci, veľký a nekonečný, stal sa pre nás obyčajným človekom, ba na začiatku malým dieťaťom, ktoré sa narodilo v tých najchudobnejších podmienkach. Nikto z ľudí sa ho nemusí báť, dokonca ho pokojne obklopia aj domáce zvieratá. Ježiš je stále ten istý veľký a nekonečný Boh, no čupol si k nám najviac ako sa dalo.

Vidíme teda, že už vianočné udalosti sú veľkým prejavom Božieho milosrdenstva k človeku, prejavom toho, že má srdce pre všetkých malých, biednych a úbohých – a to vo všetkých zmysloch úbohosti – „Neprišiel som volať spravodlivých, ale hriešnikov“. Vo Veľkej noci toto milosrdenstvo vrcholí. Práve pre hriešnikov pripravil svojím utrpením a zmŕtvychvstaním ten najvzácnejší veľkonočný dar, ktorý majú ľuďom rozdávať jeho apoštoli: „Komu hriechy odpustíte, budú mu odpustené“.

Tak ľahko prídeme k odpusteniu hriechov! A predsa sa niekedy bojíme spovede, alebo ju odkladáme. Sme ako domáce zviera, ktoré sa vyhýba vytiahnutiu kliešťa, alebo užitiu tabletky na odčervenie, hoci mu to má zachrániť zdravie a život. Buďme rozumní! Ak môžme, využívajme sviatosť zmierenia! Ak nemôžme, aspoň v samote pred Bohom ľutujme svoje hriechy! Želám vám ustavičnú vďačnosť a radosť z Božieho milosrdenstva a žehnám vás v mene Otca i Syna i Ducha Svätého. Amen. *Marián Gregor, farár*